
Spaudos kontrolės valdybos vadovas Šviedrys Vipartas siūlo 
sugriežtinti spaudos periodiškumą reglamentuojančius mūsų 
šalies įstatymus. Dabar leidinio steigimo liudijimas 
anuliuojamas tik tuomet, kai per metus neišleidžiamas nė vienas 
jo numeris. Siūloma pasimokyti iš Švedijos, kur periodinis 
leidinys turi pasirodyti bent kartą per ketvirtį. 

Lietuvoje vis dar neatslūgo po Nepriklausomybės atkūrimo 
prasidėjęs visuomenės informavimo priemonių steigimo bumas. 
Šiuo metu Lietuvoje eina 500 laikraščių, 305 žurnalai, veikia 
739 leidyklos, 35 bendros radijo ir televizijos studijos, 51 
radijo stotis ir 104 televizijos studijos. Iš viso nuo 1990 
metų buvo įregistuota per 3000 visuomenės informavimo 
priemonių, tačiau nemaža jų dalis savo veiklos net nepradėjo. 


Sovietiniais laikais, pavyzdžiui, 1988 m. Lietuvoje buvo tik 
172 laikraščiai bei žurnalai, ir visus juos leido valstybė, 
partija ar atskiros organizacijos. 

6 LIETUVOS KARIAI - JT TAIKOS PALAIKYMO MISIJOJE. Krašto 


apsaugos ministras Linas Linkevičius trečiadienio spaudos 
konferencijoje žurnalistams pranešė, kad antrasis Lietuvos 
taikdarių būrys LITPLA -2 yra dislokuotas Serbų Krainoje, prie 
Sunijos kaimo. Apie 80 kilometrų nuo šio kaimo yra Bihačo 
anklavas, kuriame vyksta karo mūšiai ir kurį pastarosiomis 
dienomis ypač aktyviai atakuoja serbai. Su misijos kariais 
palaikomas ryšys - kalbamasi telefonu su būrio vadu leitenantu 
M.Kazlausku, Lietuvą taip pat pasiekia informacija iš Danijos 
gynybos ministerijos, mat LITPLA-2 savo misiją atlieka Danijos 
bataliono sudėtyje. Būrys į Lietuvą grįš rugpjūčio 19 d. Jį 
pakeis LITPLA-3 būrys. Jo kariai, kaip ir pirmtakai, šiuo metu 
mokosi Danijoje. 6 iš 36 antrojo būrio karių žada pasilikti 
Kroatijoje ir misiją tęsti drauge su trečiuoju būriu. 

64 RENGIAMA DISKUCIJA DĖL KARALIAUČIAUS KRAŠTO. Mažosios 
Lietuvos reikalų taryba ketvirtadienį Vilniuje, "Vaidilos" 
teatro salėje rengia apskritojo stalo diskusiją "Potsdamas ir 
Lietuva". Svarbiausias šio susitikimo tikslas - pasikeisti 
nuomonėmis apie opiausias Karaliaučiaus krašto problemas. Seimo 
nariai, įvairių partijų atstovai, mokslininkai skaitys 
pranešimus apie Potsdamą ir pasaulio dalybas, karo ir pokario 
metų šių vietų gyventojus, istorinį Prūsijos likimą. 


AAAAAMSUSITIKIMAS SU M.K. ČIURLIONIU. Ketvirtadienį Vilniuje, 


Kultūros ministerijos Baltojoje salėje vyks poezijos ir muzikos 


vakaras YSusitikimas su M.K. Čiurlioniu". Jį rengia poetas Kazys 
Bradūnas ir Lenkijoje gyvenanti lietuvių pianistė Aldona 
Dvarionaitė. Vakarą jie vadina išeivijos dovana gimtinei. 


K.Bradūnas skaitys išeivijoje sukurtus savo eilėraščius skirtus 
M.K. Čiurlioniui, Aldona Dvarionaitė paskambins M.K. Čiurlionio 
noktiurnų bei kitų kompozitoriaus kūrinių. Šis vakaras 
rengiamas pagal Valstybinę M.K. Čiurionio 120- ųjų gimimo 
metinių minėjimo programą. 

86 LIETUVOS UŽSIENIO REIKALŲ MINISTERIJOJE BUS DAR VIENAS 
SEKRETORIUS. Lietuvos URM sekretoriumi paskirtas Algimantas 
Rimkūnas, pastaruoju metu užėmęs Lietuvos ambasados Belgijoje, 
Nyderlandams ir Liuksemburgui patarėjo pareigas. Iki šiol URM 
buvo du sekretoriai - Politikos departamento direktorius 
Albinas Januška ir Konsulinio departamento direktorius Rimantas 
Šidlauskas. Naujojo sekretoriaus funkcijos kol kas dar 
oficialiai neapibrėžtos, tačiau manoma, kad jis užims daugiau 
kaip prieš mėnesį įsteigto Europos integracijos departamento 
direktoriaus pareigas.( V.P.) 


